У јесен 1991, за време тромесечног мораторијума (7. јул — 7. октобар), дошло је до кулминације рата у Хрватској. Рат је започео у пролеће 1991. серијом међунационалних инцидената — у Пакрацу, на Плитвичким Језерима, у Боровом Селу и др, а кулминирао је сукобом у Вуковару, августа 1991, у који се умешала Југословенска народна армија, пошто су хрватске сепаратистичке снаге вршиле блокаду њених касарни широм Хрватске. У току Брионског мораторијума, одржан је у Македонији 8. септембра 1991. референдум о независности, на коме се 96% бирача изјаснило за одвајање од СФРЈ. Након референдума, Собрање Македоније је 18. септембра усвојило Деклерацију о прихватању референдумских резултата, којом је проглашена независност. Овим чином почео је период мирног одвајања Македоније од Југославије, у оквиру кога су се јединице Југословенске народне армије, од 14. фебруара до 26. марта 1992. повукле из ове републике.